ACC เซ็น MOU ม.เกษตรศาสตร์ นำร่องวิจัยพัฒนากัญชงเชิงเภสัช
ACC ส่งบริษัทย่อย “เอซีซีแคนนาบิส” เซ็น MOU คณะเกษตร มหาวิทยาลัยเกษตรศาสตร์ นำร่องวิจัยพัฒนากัญชงเชิงเภสัช มูลค่าลงทุนเริ่มต้น 34 ลบ.
ACC ส่งบ.ย่อย “เอซีซีแคนนาบิส” เซ็น MOU ม.เกษตรศาสตร์ นำร่องวิจัยพัฒนากัญชงเชิงเภสัช มูลค่าลงทุนเริ่มต้น 34 ลบ.
26 ม.ค. 2565

บริษัท แอดวานซ์ คอนเนคชั่น คอร์ปอเรชั่น จํากัด (มหาชน) หรือ ACC ระบุว่า ที่ประชุมคณะกรรมการบริษัท ครั้งที่ 7 /2564 เมื่อวันพุธที่ 27 ตุลาคม 2564 ได้มีมติอนุมัติการลงทุนในอุตสาหกรรมกัญชงเชิงเภสัช (Pharma Hemp) ในบริษัทย่อยคือ บริษัท เอซีซีแคนนาบิส จํากัด ในงบประมาณการลงทุนเริ่มต้นประมาณ 34 ล้านบาท (บริษัท เอซีซีแคนนาบิส จํากัด จดทะเบียนปี 2564 ทุนจดทะเบียน 40 ล้านบาท มีวัตถุประสงค์การดำเนินธุรกิจด้านอุตสาหกรรมแคนนาบิสครบวงจร)
โดยการอนุมัติลงทุนครั้งนี้เป็นความร่วมมือทางวิชาการระหว่าง คณะเกษตร มหาวิทยาลัยเกษตรศาสตร์ วิทยาเขตบางเขน กรุงเทพมหานคร เพื่อการวิจัยเชิงปฏิบัติการ (Actioning Research) ระดับอุตสาหกรรมภายใต้ชื่อ “การวิจัยและพัฒนา สายพันธุ์และเทคโนโลยีการผลิตกัญชงต้นทุนตํ่าในระดับอุตสาหกรรม เพื่อส่งมอบองค์ความรู้สู่เกษตรกรไทย” โดยมีคณาจารย์ผู้เชี่ยวชาญหลายคณะ และนิสิตระดับปริญญาเอก ปริญญาโท ฯลฯ จากมหาวิทยาลัยเกษตรศาสตร์ วิทยาเขตบางเขน กรุงเทพมหานคร กว่า 20 คน ร่วมในการวิจัยและพัฒนาครั้งนี้ โดยใช้พื้นที่การวิจัย ณ ตำบลห้วยใหญ่ อำเภอบาง ละมุง จังหวัดชลบุรี เนื้อที่ 1 ไร่ มุ่งเน้นการวิจัยและพัฒนาใน 3 ประเด็นนําร่อง คือ
(ก) การวิจัยและพัฒนาสายพันธุ์กัญชงเชิงเภสัช การปรับปรุงพันธุ์ (breeding program) เพื่อเพิ่มขีดความสามารถการแข่งขันให้ประเทศ
(ข) การวิจัยและพัฒนาการขยายพันธุ์และการผลิตต้นกล้าเชิงอุตสาหกรรม ที่มีศักยภาพตอบสนองระบบการผลิตเชิงอุตสาหกรรมที่มีต้นทุนตํ่า
(ค) การวิจัยและพัฒนา กระบวนการผลิตเชิงอุตสาหกรรมระบบปิดที่มีความแม่นยํา ต้นทุนตํ่า มีผลผลิตทั้งเชิงคุณภาพและปริมาณที่ต่อเนื่องตลอดปีและมีมาตรฐานกระบวนการผลิตระดับสากลต่างๆ
ทั้งนี้บริษัท เอซีซีแคนนาบิส จํากัด บริษัทย่อยของ ACC ได้จัดพิธีลงนามบันทึกข้อตกลงความร่วมมือ (MOU) กับมหาวิทยาลัยเกษตรศาสตร์ วิทยาเขตบางเขน ในวันอังคารที่ 25 มกราคม 2565